safouaneb/arywiki huggingface dataset:
فوييلة (أناطوميا)

لفوييّلة ؤ الجماعة ديالها فوييلات، (ب، ب ) هوما واحد جوج د لݣلونضات ب سيفة ديال فولات ؤلا بيضات داخلين ف السيستيم النسلي و كاينين عند الدكورا ديال ݣاع لبهايم من بيناتهوم بنادم. هاد لݣلونضات عندهوم جوج خدمات : كاينتجو لبهايم د لماني ؤ كاينتجو حتا لهورمونات النسلية اللي هوما الدكروجينات (بحال الطيسطوسطيرون). لفوييلات عند الدكورا كايقابلو لبوييضات عند النتوات ؤ بجوجهوم خاضعين للݣلونضة النخامية لقدامية اللي كاتكومونضي فيهوم بجوج هورمونات هوما ل FSH ؤ LH. هاد لݣلونضات كايكونو ف لغالب خارجين على لكسدة (من غير الطيورا، لفيران، زّواحف، ؤ لبالينات اللي عندهوم داخلين ف لكرش… ) و موضْعهوم كاين ف لحجر لاحقاش باش يكونو خدامين مزيان خاصهوم واحد سخونية ديال 30°س بينما سخونية ديال لكسدة هيّا 37°س. لفوييّلات كايكونو مجموعين ؤ مغطيين بواحد الجيب جلدي سميتو السكرطمان ؤاللي موهيم بزاف ف التعدال ديال هاد السخونية، حاجة خرا هيا هاد الجلدة اللي كاتغطيهوم زايدة فيها شوية ديال لميلانين داكشي علاش كايكون لونها مغموق ؤ باش نفصلو كتر ف لغالب الانتاجية ديالهوم مكاتكونش بحال بحال داكشي علاش تقدر يكون حجم واحد لفوييّلة كبر من لخرا.
تعليم

التعليم هو مجال كيهتم ب طرقان التلقين و التعلم ف لمدارس و مؤسسات بحالها و كيشمل عمليات لي كاتخلي بنادم يشد مجموعة من لمهارات ولمعارف. وكاتعني حتا كيفاش لمعاونة د الناس يديرو شي حاجة و الدعم ديالهوم باش يفكرو فشنو تعلمو. ب التعليم، لمعرفة ديال شي مجتمع ولا دولة ولا حتا لعالم كولو كاتنتاقل من جينراسيون لجينيراسيون خرا. هادشي داخل فيه التعليم ديال لاخلاق، متلا تعلم لكيفية د التعامل مع ناس و كيفاش يولي لواحد مواطن مزيان. تعليم ممكن يعاون ويوجه لافراد من مستوى لمستوى. ناس لي قاريين يقدرو يديرو بزاف د لحوايج، بحال انهم يعاونو ناس لي ماقاريينش، ويشجعوهم باش يتعلمو. نواع د التعليم. كاينين بزاف ديال الطرق باش كيتصنف التعليم، متلا لعمر ولا لمادة. وحدة من هاد الطرق هي واش راه نيضامي ولا ماشي نيضامي. التسكويل. بزاف ديال لمدارس كتوفر لقراية فابور من الدعم ديال الدولة. لعائلات يمكن ليهم يسيفطو ولادهم يقراو ف لپريڤي، ولكن كايخصهوم يخلصو كلا شهر. فشي بلايص لي مافحالهمش، دراري ميمكنش ليهم يمشيو للمدرسة حيتاش الدول ديالهم ماموفراش ليهم لمدارس، ولا حيتاش لاسر ديالهم ميقدروش يوفرو لفلوس باش يقريو ولادهم، ولا حيتاش لولاد خاصهم يخدمو وهوما صغار، وفشي مجتمعات كاينا واحد نضرة سلبية ل تعليم ديال لبنات. فاغلب لبلايص ف لعالم تعليم لبتيدائي و التانوي تايكون فابور حيتاش مدعوم من الدولة، وفشي بلدان تايكون حتا تعليم لجامعي فابور، ولكن والاكين ف بلدان خرا تايكون ب لفلوس.
لهوية الجندرية

لهوية لجندرية ؤلا نّوع لاجتماعي (ب )، ف سوسيولوجيا كتوصف الجنس لي شخص كايشوف بيه راسو. بزاف ديال الناس كايشوفو راسهم يا اما راجل اولا مرا، دري ولا بنت. ف لاغلبية ديال لحالات، الجندر لي كيوصفو بيه ناس روسهم هو نفسو لي وصفهوم بيه دكتور فاش يالاه تزادو. ولكن بنسبة لبعض ناس، فاش يالاه تولدو قالو ليهم نتوما لجندر ديالكم كدا ولكن من بعد ما كبرو حسو بلي هوما كاينتاميو ل جندر اخور. هاد ناس كايتسماو متحولين جنسيا. بعض لمرات ناس خرين كايتسماو متحولين جنسيا فاش لادوار لاجتماعية ديالهم، لي فرضها لمجتمع، ماكاتناسبش مع الجندر ديالهم. هويات مشتركة. اغلب ناس كايسحاب ليهم بلي كاينين غير جوج تصنيفات جندرية، ولي كاتسما تنائية جندرية، اي راجل ومرا. ولكن ف لعقود اللخرة، ناس عرفو بلي ماكاينينش غير هاد جوج، وانما كاينين تصنيفات خرا. ولي ساهم اكتر ف ان هاد لموضوع باش ياخد قيمة كبيرة ف لعالم هو ضهور ديال حركات مجتمع لميم، لي ساهمات عبر تعليم ونضال لحقوقي، ف انها تبين للناس بلي كاينين بزاف ديال تصنيفات لجندرية لي لواحد يقدر ينتمي ليها. تعبير جندري. التعبير الجندري كاتعني كيفاش شخص كيلبس، كايبان، وكيتصرف، بطريقة لي تخلي ناس لخرين يعرفو الجندر ديالو. شخص لي كيلبس وكيتصرف بطريقة دكورية، يمكن نقولو عندو "تعبير جندري دكوري. " بينما شخص لي كيلبس وكيتصرف بحال انتوية، نقدرو نقولو عندو "تعبير جندري انتوي". وهادشي راه مختالف على "لهوية الجندرية"، حيت ناس تقدر تختار كيفاش تبان ولا تصرف بطريقة معينة، واخا ماشي هادا هو لاحساس داخلي ديالهم.
مجتمع لميم

مجتمع لميم ؤلا مجتمع لال جي بي تي، بالانجليزية (LGBT)، هو مجموعة من ناس لي كاتمتل توجهات جنسية بحال لمتليين، ليزبيانات، لمزدوجين جنسيا، ولمتحولين جنسيا. هاد لكلمة ديال مجتمع لميم كاتشمل اي واحد ماشي مغاير. هاد لمصطلح ديال مجتمع لميم تستعمل اول مرة ف تسعينات، ووقعو فيه مجموعة ديال تغييرات حتا وصل للشكل لحالي ديالو، لي ولا كايشمل واحد لعدد كبير من توجهات لجنسية. تقبل ديال مجتمع لميم. بعض ناس لي منتامين لمجتمع لميم مايقدروش يقولوها قدام ناس، حيت ممكن يكون هادشي خطر على حياتهم. بزاف ديال ناس عندهم عنصرية واحكام مسبقة على لمتليين، هادشي كايتسما لهوموفوبيا، اي لخوف لي ماعندو حتا معنى من لمتليين. بزاف ديال دول عندها قوانين عنصرية ضد مجتمع لميم، بعض دول كاتوصل لدرجة انها كتعدمهم.
متلي

متلي هي واحد لكلمة كتستعمل باش توصف واحد لانسان لي عندو ميول جنسية وبعض لمرات رومنسية لشخص من نفس لجنس ديالو. شخص لي متلي يمكن يكون راجل كايعجبوه رجال اولا مرا كايعجبوها لعيالات. كلمة متلي ف لاصل كاتستعمل لاي شخص عندو ميول جنسية لشخص اخر من نفس لجنس ديالو، ولكن بعض لمرات كتستعمل غير لرجال. فهاد لحالة كانسميو لمرا لي عندها ميول جنسية متلية ليزبيانة.
أحدات ستونوول

لاحدات ديال ستونوول هوما مجموعة من لمضاهرات وشغب لي وقع ف مدينة نيويورك ما بين 28 يونيو و 6 يوليوز عام 1969. هاد لاحدات وقعو بعد ما هجمو لبوليس على واحد لبار ديال لمتليين سميتو ستونوول. هادشي عتابروه مجتمع لميم ضطهاد من قبل لبوليس، وناضو دارو مضاهرات، لي تحولات من بعد ل حركة كبيرة ديال حقوق لمتليين.
مدرسة د لپريڤي

لپريڤي (ولاً لمدراسة د لفلوس) هو نوع من لمدارس لي كيقراو فيهم تلامد ب لفلوس. لميزانية ديال هاد لمدارس كاتجي مباشرة من لفلوس ديال لوالدين ديال التلامد، عكس لمدارس العمومية لي كاتجي لميزانية ديالها عبر لحكومة من فلوس الضرائب.
هوموفوبيا

لهوموفوبيا هي لخوف و لمعاملة لخايبة ل لمتليين وناس ديال مجتمع لميم بصفة عامة. هاد لمصطلح ستعملو اول مرة ف ستينات واحد طبيب نفسي سميتو جورج واينبرغ. كلمة هوموفوبيا كاتستعمل ف لوتائق و تقارير لي كتشرح لنتهاكات ديال حقوق مجتمع لميم ف لامم لمتحدة و مجلس اوروبا. كاينين بزاف ديال لاشكال لي كايديروها لمتليين باش يوقفو لهوموفوبيا، اشهر نشاط كايديروه هو مسيرة لفخر، وليوم لعالمي ضد لهوموفوبيا ف 17 ماي كل عام. اول مرة تحتافل بهاد لمناسبة كان ف 17 ماي 2005، ف كتر من 40 دولة. بزاف ديال لمدارس دارو شي طرق فعالة ف انها تنقص من لهوموفوبيا، بحال انهم يقريو تلامد على شخصيات تاريخية مهمة لي كانو متليين، وعلى لمعاناة ديال ناس بسبب لميولات لجنسية ديالهم.
لمجلس ديال ؤروپا

"codice_1" لمجلس ديال اوروپا (ب لفرونصي: "Conseil de l'Europe") و (ب لونݣلي: Council of Europe) هو واحد لمنضمة عالمية فيها 48 دولة لي ف اوروپا. واحد من اهم نجاحات ديال هاد لمجلس هو ليتيفاقية ديال حقوق لانسان عام 1950، لي شكلات لا باز ديال لمحكمة لاوروپية ديال حقوق لانسان. لينضمام لهاد لمنضمة مفتوح ل كاع دول لاوروپية ديمقراطية، لي كتوافق على لمبادئ ديال حكم لقانون، ولي كتضمن حقوق لانسان لاساسية، لحقوق لمدنية، و لحريات ديال لمواطنين، لي داخلين فيهم حتا لاقليات. ماخاصش يكون خلط بين لمجلس ديال اوروپا ولمجلس ديال ليتيحاد لاوروپي، و لمجلس لاوروپي، حيتاش هاد لمجلس راه منضمة مستقلة على ليتيحاد لاوروپي.
خرا

لخرا هو ناتج من لعملية ديال لهضم، كيخرج من تقبة ديال الشرج بالنسبة ل ثديات و من تقبة لمجرور بالنسبة ل لبرمائيات و الطيور والزواحف.
كريت

كريت (و كاتسما حتى اقريطية ولا اقريطش) هي اكبر جزيرة ف لجزر ديال ليونان. هاد لجزيرة كاتفرق بحر ايجة على لبحر لبيض لمتوسط.
هواية د راديو

هواية د راديو ولا راديو د لهواة، هي واحد لهواية ديال لهضرة بين ناس عاديين بواحد الراديوات، ؤ هي هواية منتاشرة ف لعالام، ؤ لي كيمارسها تقريبان خمسة د لمليون واحد فيهم لي ليمارسها بحال هواية ؤ كاين لي غير مفوج بيها ؤ غير كيسمع، هاد لهواية عندها جمعيات واتحادات كاتنضمها، و عندها قوانين ديالها ؤ فريكونسات خاص بها لي هي مختالفة على لفريكونسات ديال الاداعات لعاديين. لاهداف ديالها. كاتحسن لعلاقات بين ناس ؤ شعوب د لعالام، ؤ كاتعاون باش يتبادلو تجاريب ؤ يعاونو الا طرا شي مشكيل. هاد لهواة ديال الراديو فايت ليهم عاونو ف بزاف ديال لكوارت طبيعية بحال لاعصار د لكاريبي ف 1989 والزلزال لي ضرب لجزائر ف 1980.
ليتيفاقية لؤروپية ديال حقوق لإنسان

ليتيفاقية لؤروپية ديال حقوق لانسان هي واحد لاتفاق بين دول لي داخلين ف لمجلس ديال ؤروپا، ولي لهدف ديالها هو لحماية ديال حقوق لانسان. تدارت ف 4 نونبر 1950، ؤ تطبقات بشكل رسمي من 1953. هاد لاتفاقية هي لباز ديال لمحكمة لؤروپية ديال حقوق لانسان، و بناءً على لمادة 46 من هاد لاتفاقية، لمحكمة لؤروپية عندها سلطة قانونية قوية. لمحكمة لؤروپية ديال حقوق لانسان دارت بزاف ديال لپروطوكولات، متلا، لپروطوكول 2 ديال لحق ف تّعليم، و لپروطوكول 12 ضد ڭاع نواع لعنصرية، و لپروطوكول 13 ديال الغاء عقوبة لاعدام. لپروطوكولات هي مجموعة من لقوانين لي خاص ڭاع دّول تلتازم بيهم. لمحكمة لؤروپية ديال حقوق لانسان تقدر تقرر ف ڭاع شّكايات و لقضايا لي كاترفع ليها. ايلا شي مواطن ؤروپي حس بلي دولة ديالو نتاهكات ليه لحقوق ديالو، يقدر هاد لمواطن يمشي للمحكمة لؤروپية، و ايلا صدر شي قرار، خاص لحكومة ديال ديك دّولة تلتازم بيه.
لمحكمة لأوروپية ديال حقوق لإنسان

لمحكمة لاوروپية ديال حقوق لانسان (ب لونݣلي: European Court of Human Rights) هي اكبر جهاز قضائي ف اوروپا مكلف ب حقوق لانسان. يمكن لاي مواطن اوروپي يرفع شكاية للقضاة ديال لمحكمة، وهي كاتقرر، ولقرارات ديالها كاتكون ملزمة لدول لاوروپية. هاد لمحكمة كاينا ف مدينة ستراسبورݣ ف فرانسا. لمجلس ديال اوروپا هو لي اسس هاد لمحكمة باش تكلف ب ݣاع الشكايات لي متعلقة ب حقوق لانسان. وهاد لمحكمة كاتعتامد ف لخدمة ديالها على ليتيفاقية لاوروپية ديال حقوق لانسان. لمحكمة عندها 7 ديال لقضاة، ولكن فاش كاتكون شي قضية كبيرة تايولي لعدد ديالهم 21، وتايكونو جايين من جميع دول لي داخلين ف لمجلس ديال اوروپا. ليوم كاينين 47 دولة ف لمجلس ديال اوروپا. كل دولة فيهم يمكن يكون منها واحد من لقضاة، ولكن هاد لقضاة كايخدمو لصالح لمحكمة ماشي لصالح دول ديالهم. لمحكمة لاوروپية ديال حقوق لانسان دارت بزاف ديال لبروتوكولات، متلا، لبروتوكول 2 ديال لحق ف تعليم، و لبروتوكول 12 ضد ݣاع لانواع د لعنصرية، ولبروتوكول 13ديال الغاء عقوبة لاعدام. لبروتوكولات هي مجموعة د لقوانين لي خاص ݣاع دول تلتازم بيهم.
ستراسبورݣ

ستراسبورݣ (ب ) هي واحد لمدينة ف شرق ديال فرانسا قريبة من لحدود ديالها مع المانيا. هاد لمدينة ساكن فيها 275، 000 واحد. ستراسبورݣ هي لي فيها لمجلس ديال اوروبا، و لمحكمة لاوروپية ديال حقوق لانسان، و لبرلمان لاوروپي. بزاف ديال ناس كايعتابرو هاد لمدينة هي لعاصمة ديال ليتيحاد لؤروپي.
ؤروپا

ؤروپا (ولّا يوروپا) هي واحد لقارة ملاصقة مع اسيا من جوج جيهات: جبال ديال لاورال ف روسيا، ومضيق لبوسفور ف تركيا. ؤروپا ضاير بيها لما من تلتجوايه. ف لغرب لمحيط لاطلسي، من شمال لمحيط لقطبي شمالي، ومن لجنوب لبحر لبيض لمتوسط. كاينين فلقليلة 43 دولة فؤروپا، بزاف منهوم داخلين ف ليتيحاد لاوروپي. التيساع ديال ؤروپا فيه 10، 180، 000 كيلوميطر كاري، لي هي 2% ديال التيساع دلارض، و 6. 8% ايلا ماحسبناش لبحورا. ف 2017، ناس لي عايشين ف ؤروپا وصل لعداد ديالهوم ل 510 مليون. لاصل ديال سمية. ؤروپا تسمات على واحد لميرة ف لميطولوجيا ليونانية سميتها "يوروپا". لخبّيرة كاتقول بلي زيوس خطف يوروپا و داها لݣزيرة سميتها كريت، وتما ولات لواليدة ديال لملك مينوس. كلمة يوروپا تخدّمات من بعد باش توصف ليونان، ومنبعد ؤروپا كاملة. لجو. لجو فؤروپا تايكون بارد فوقت شتا ومعتادل فشياطة دلوقيتات د لعام. سياسة. لبلدان لي عندهم لاراضي ديالهم ولا طرف منها، ولا مرتابطين تقافيا ب ؤروپا بيهم 51 (علا حساب لحدود لجغرافية لي محددة): ليتيحاد لاوروپي. ليتيحاد لؤروپي هو واحد لمجموعة ديال 27 دولة. هاد الدول تافقو بيناتهم يديرو واحد لقانون مشتارك، و ب تالي يمكن لاي مواطن اوروپي يمشي ل اي دولة كاينة ف ليتيحاد و يعتابرها بحال بلادو. 19 دولة من ليتيحاد عندهم نفس لعملة: لاورو.
ليزبيانة

لّيزبيانة هي لمرا لمتلية، يعني لمرا لي عندها ميول جنسية ل عيالات، وماشي ل رجال. كلمة ليزبيانة اصلها من ليونانية () كتنطق "ليصبوص"، لي هي واحد لجزيرة ف ليونان. واحد شاعرة يونانية سميتها صافو كانت ساكنة ف ديك لجزيرة، وكانت كاتكتب شعر رومنسي لي لاغلبية ديالو كان موجه ل عيالات، ف من هنا جات هاد سمية ديال ليزبيانة. ليزبيانات و لفيمينيزم. ليزبيانات كانو داخلين ف لحركة ديال ل فيمينيزم مني يالاه بدات. لفيمينيزم هي مجموعة من لحركات سياسية و لاجتماعية لي كدافع على لحقوق ديال لعيالات. ولكن وقع واحد صراع بين لفيمينيست لي هوما ليزبيانات ولفيمينيست لي هوما مغايرات (بدلو سّيكس ديالهوم) ف ستينات وسبعينات. لفيمينيست لي مغايرات قالو بلي ليزبيانات ماكانش قابلهم لمجتمع، و ب تالي لوجود ديالهم داخل لفيمينيزم غايضر ب هاد لحركة. هاد صراع ليوم مابقاش كيما لول حيتاش لمجتمع بدا كايتقبل مجتمع لميم كاملو. ليزبيانات كا عائلة. بزاف ديال لكوپلات لي ليزبيانات كايبغيو يكونو عندهم ولاد ديالهم باش يربيوهم. هاد لكوپلات بعض لمرات كايديرو تبني. ولكن ف بعض لبلايص ف لعالم ما مسموحش فيها ل مجتمع لميم يدير تبني. بعض لكوپلات تايكونو عندهم ولاد بيولوجيين. كايتبرع واحد راجل ب لماني ديالو، و كايديرو تخصيب صطيناعي. العلاقة الرومانسية. الرومانسية فالعلاقات الليزبيانية هي بحال اي علاقة رومانسية اخرى. اساسها الحب، التقدير، و التفاهم المتبادل. #تحويل الفكرة العامة اللي كاينه هي ان الرومانسية ما عندهاش جنس اولا نوع، هي شعور انساني كيعيشوه جوج ديال العيالات كيبغيو بعضياتهم. #تحويل
ؤ فورتونا

ؤ فورتونا (ب لّاتينية: O Fortuna زعما: وا زهري) هي واحد لقصيدة لاتينية من لقرون لوسطانية تكتبات ف لقرن 13. هيّ طرف من لكوليسيون لي سميها كارمينا بورانا و لمؤلف لاصلي ديالها مامعروفش. ف 1935 لملحن لالماني كارل ؤرف زادها ف لكانطاطا ديالو كارمينا بورانا. و دازت اول مرة ف لاوپيرا د فرانكفورت نهار 8 ف شهر 6 عام 1937.
صافو

صافو هي واحد شّاعيرة يونانية قديمة. تولدات تقريبا ف 630 قبل لميلاد، ف جزيرة سميتها ليزبوس. صافو كتبات تقريبا 10000 بيت ديال شعر، ولكن لي وصلنا منها هو 650 بيت. وحتا لمعلومات على حياتها قلال بزاف. شعر ديال صافو كايركز على رومنسية، و لوصف ديال لعلاقات لجنسية بين لعيالات. حياتها. لعائلة ديال صافو ما معروفاش، ولكن بعض لمراجع تايقولو بلي لام ديالها سميتها كليس. اما ب نسبة ل لاب ديالها ف كاينين 7 ديال لاسماء مختالفة ف لمراجع لقديمة. واحد لقصة كاتقول بلي بات صافو مات فاش كانت هي مازال صغيرة. صافو عندها 3 ديال لخوت حسب واحد لقصيدة ديالها تكتاشفات ف 2014 شّيعر ديالها. اغلب شّعر ديال صافو كايركّز على لحب بين لعيالات، ولكن كتبات بعض لقصائد على لعائلة، وبعض لاغاني ديال لعراسات.
مرا

لمرا هي انسان نتوة بالغة. كاتخدًم لكلمة د مرا ف لمفرد، و نسا ولاَ مراوات ولاَ عيالات ف لجمع فاش كانهضرو على لجنس لبيولوجي. بعض لمرات كاتخدًم لكلمة د مرا بصفة عامة كيما كان لعمر، بحال دابا: حقوق لمرا. لمرا تيكون عندها رحم، لي فيه كيتكون لجنين. ف لوقت لي قدرات لمرا باش تربح بزاف ديال لحقوق و لحريات ف لعالم لمتقدم مني بدا لقرن 20، مازالين بزاف د لعيالات كايعانيو من لعنصرية و تحرش لجنسي تال دابا. ف لقرون لي فاتت، ماكانش عند لمرا لحق ديال تصويت. وعلا مر تاريخ، لادوار لجندرية لكلاسيكية هي كانت كاتحدد و كاتقلص نشاطات و لفرص ديال لمرا. بزاف د لعقائد دينية كاتحدد قوانين للمرا. مع تقليص ديال لقيود ف لقرن 20 فبزاف د لمجتمعات ولات لمرا كاتوصل لمسارات مهنية من غير ربة لبيت. لعنف ضد لمرا، سواء فلعائلات اولا ف لمجتمعات، عندو تاريخ قديم وفلاغلبية كايتمارس من عند رّجال. بعض نسا ممنوعين من حقهوم ف لانجاب. لحركات ولايديولوجيات ديال لفينيزم عندهوم هدف مشترك لي هو لوصول للمساواة بين لجنسين. لمرا لمتحولة جنسيا كاتحدد كا راجل منين كاتزاد، شيء لي ما كايتوافقش مع لهوية لجنسية ديالها، بينمّا لمرا لمتحولة جنسيا كاتّزاد بخاصيات جنسية لي مختالفة على داكشي لي معتاد ف لبيولوجيا دلمرا. بيولوجيا وجنس. لحمل. لحمل كايدوز 9 شهور. لمرا لي كيكون ف كرشها جنين كاتسمى حاملة. صّحة. كاين بعض لامراض لي كايصيبو لمرا بدّرجة لولة، بحال ذئبة لحمامية. لادوار لجندرية. ف لعصور لقديمة، كان دور ديال لمرا هو تحمي ولادها فقط. ف بعض لمجتمعات لمعاصرة، هاد لادوار تبدلو، وولا ممكن ل لمرا انها تاخد ادوار خرا ف لمجتمع بحال راجل. لعنف ضد لمرا. لعنف ضد لمرا باقي مشكل كبير حتا ف دول لمتقدمة. بزاف ديال لمجتمعات مبنية على قيم ابوية، لي كاتعطي ل راجل قيمة اكبر من لمرا. دّين. بعض لعقائد دّينية حددات شروط متعلقة بلادوار لجندرية و لمعاملات سياسية وشخصية مابين لجنسين و لباس لي لمرا لازم تلبس وبزاف دلمسائل لي كاتاثر فلمرا و ف لمكانة ديالها ف لمجتمع. فبزاف ديال دول، هاد تّلقينات دّينية عندها تاثير علا لقانون لجنائي اولا لقانون لعائلي ديال هاد سلطات تشريعية (بحال مثلا شريعة لاسلامية). تاثير ديال دين على حرية لمرا و لعنف لي كايتمارس علا لمرا بحجج دينية كايتدرس و كايتناقش من طرف منظمات دولية. تعليم. قبل من لمجتمعات لمعاصرة، تعليم ديال لمرا كان محدود بزاف. ف لمجتمعات لمتقدمة، ڭاع لعيالات موفرين ليهم تعليم، و كاينين دراسات لي قالو بلي لعيالات عندهم اداء حسن من رجال. لعلوم، لادب و لفن. على طول تاريخ، لعيالات دارو بزاف ديال لمساهمات ف لميادين ديال لادب، لفن، و لعلوم.
راجل

رّاجل هو لانسان دكر لي بالغ. هو لعكس ديال لمرا. نّاس كايستعملو كلمة راجل ف لمفرد، و رجال ف لجمع فاش كيهضرو على لجنس لبيولوجي. رّجولة هي لوقت فاش تايكبر لانسان دكر و ماتايبقاش دري. بحال ݣاع تّدييات دّكورا لخرين، رّاجل كايورت لكروموزوم X من لام ديالو، و لكروموزوم Y من لاب ديالو. فاش كايوصل بنادم دكر ل لبولوغ، كيطراو تغييرات فيزيولوجية، ب انتاج ديال هورمونات بحال لانضروجين ؤ تّيسطوسطيرون لي كاتادي ل ضوهور لخاصيات لجنسية تّانوية، لي كاتزيد ف تّباين مابين جّوج جناس. عند رّاجل كايبان هادشي متلاً ب قلدة ݣلضمية كبر من ديال لمرا، شعر د لوجه، ؤ نسبة د شّحمة ف لكسدة قل من ديال لمرا. رّاجل كيتميّز ايضا ب اعضاء تناسلية لي ماكاينينش عند لمرا، بحال لقضيب، لبيضات، تّيو د لماني، ؤ لپروسطاط. رّاجل و لمرا كيقدرو يجيوهوم نفس لامراض لجنسية، ولكن كاينين بعض لامراض لجنسية لي تايكونو غير عند رّاجل (متلا لي كيقيسو لاعضاء لي كاينين غير عند رّاجل، بحال لبيضات) ؤلا غير عند لمرا، اولا تايكونو عند رّاجل كتر من لمرا ؤلا لعكس.
پيدوفيليا

الپيدوفيليا هو اضطراب نفسي فين كيمر شي بالغ ولا مراهق كبير من انجداب جنسي اولي ولا حصري اتجاه الاطفال قبل سن البلوغ. واخا البنات عادة كتبدا عندهم عملية البلوغ ف عمر 10 ولا 11، و الدراري ف عمر 11 ولا 12، كنتلاقاو ان معايير الپيدوفيليا كتمدد سن ما قبل البلوغ حتى لاج ديال 13 العام. باش يتم التشخيص ديال الپيدوفيليا عند الشخص خاص يكون عندو على الاقل 16 عام، و يكون كبر من الطفل لي قبل سن البلوغ ب 5 سنين على الاقل. ف الدلائل التصنيفية ديال الامراض. الپيدوفيليا كتسمى ف الدليل التشخيصي و الاحصائي ديال الاضطرابات العقلية (DSM-5) ب الاضطراب الپيدوفيلي، هاد الدليل كيعرفها ب انها پارافيليا كتميز ب رغبات جنسية متكررة و شديدة و تخيلات اتجاه و على الاطفال قبل من سن البلوغ، سوا تم التصرف بناء على هاد الرغبات و التخيلات، سوا كانت غير كتسبب ل الشخص محنة جدب ولا صعوبة ما بين الناس. التصنيف الدولي ديال الامراض (ICD-11) كيعرف الپيدوفيليا على انها: "نمط استتارة جنسية مستمرة و مركزة و مكتفة—كيفما كتجلى ف استمرار الافكار الجنسية، التخيلات، الدوافع، ولا السلوكيات—كتشمل الاطفال دون سن البلوغ. " استخدامات غالطة ل كلمة پيدوفيليا. ف الاستخدام الشعبي، غالبا كتطبق كلمة "پيدوفيليا" على اي اهتمام جنسي ب الاطفال ولا على فعل الاعتداء الجنسي على الاطفال. هاد الاستخدام كيخلط ما بين الانجداب الجنسي ل الاطفال قبل سن البلوغ مع الاعتداء الجنسي على الاطفال، و كيفشل ف التمييز ما بين الانجداب ل القاصرين قبل سن البلوغ، ف سن البلوغ، و بعد سن البلوغ. الباحتين كيوصيو باش يتم تجنب هاد الاستخدامات غير الدقيقة، حيت واخا بعض الناس لي كيرتكبو الاعتداء الجنسي على الاطفال هم پيدوفيليين، المرتكبين ل الاعتداء الجنسي على الاطفال ماشي پيدوفيليين ما عدا الى كان عندهم اهتمام جنسي اولي ولا حصري ب الاطفال قبل من سن البلوغ، و كاينين بعض الپيدوفيليين لي ما كيتحرشوش ب الاطفال. دراسات و علاج. اول مرة تم التعرف على الپيدوفيليا و تسميتها ب شكل رسمي كان ف اواخر د لقرن تسعطاش. و تم اجراء قدر مهم من البحوت ف هاد المجال من التمانينات. على رغم من ان معضم الحالات الموتقة كانت عند الرجال، راه كاينين حتى النسا لي كيبان عندهم هاد الاضطراب، الباحتين كيفتارضو ان التقديرات لي متاحة كتقلل من العدد الحقيقي ديال الانات الپيدوفيليات. ما تم تطوير حتى شي علاج ل الپيدوفيليا، و لكن كاينين تيراپيات يمكن ليهم يقللو من احتمالية الشخص باش يرتكب اعتداء جنسي على الاطفال. الاسباب الدقيقة ديال الپيدوفيليا ما تمش التاسيس ليها ب شكل قاطع. بعض الدراسات ربطت الپيدوفيليا عند المرتكبين ديال الجرائم الجنسية ب شدود عصبي و امراض نفسية مختلفة.
سانت إيتيان

سانت ايتيان هي مدينة فرانساوية كاينة فالشرق ديال فرنسا و قريبة من الجبال ديال لالپ.
عبد الإله بن كيران

عبد الاله بنكيران (تولد نهار 4 ابريل 1954 ف الرباط) هو سياسي مغريبي، لي كان كان رئيس لحوكومة ديال لمغريب 2011 و 2017. و كان لامين لعام ديال حيزب لعدالة ؤ تنمية لمغريبي مابين 2008 و 2017. و كان برلاماني ف مجلس نّواب على دايرة د سلا-لمدينة من 1997. النشاة ديالو. تولد عبد الاله بنكيران في 2 ابريل 1954 فحي العكاري شعبي فالعاصمة الرباط، وترعرع فعائلة الاصل ديالها فاسي. باه من عائلة متصوقة كتمتهن تجارة. خدا عبد الاله الاهتمام بالسياسة والشان العام من الام، حيث كانت كتواظب على لقاءات حزب الاستقلال. دخل عبد الاله بنكيران لمدرسة القرانية قبل ما يبدا مسيرتو الدراسية فمدرسة القبيبات وقرا حتى وصل لثانوية مولاي يوسف لخدا الباك فيها عام 1973م. من موراها قرا فلافاك وخدا الاجازة ف العلوم الفيزيائية عام 1979م، تعين عبد الاله بن كيران استاذ ف المدرسة العليا دالاساتذة خدم تما حتى قدم استقالتو ف عام 1988 من موراها اسس وقام بادارة مطبعة وجوج مدارس خاصة. مسيرتو السياسية. بدا عبد الاله بنكيران مشوارو السياسي فالسبعينيات، حيث كان ناشط يساري واسلامي فنفس الوقت وكان فتنظيم شبيبة الاسلامية. ولى عضو فمجلس النواب المغربي على دائرة سلا من 14 نوفمبر 1997 لثلاث ولايات (1997 و2002 و2007). فـ2008، تنتخب على راس حزب العدالة والتنمية كامين عام. مور انتخابات 2011، حزب العدالة والتنمية ربح اكبر عدد ديال المقاعد، والملك محمد السادس عين بنكيران رئيس للحكومة نهار 29 نوفمبر 2011 فميدلت. كان وقت الربيع العربي، وكان تحدي كبير قدامو باش يدبر البلاد فظروف صعيبة. فـ2016، حزبو ربح مرة اخرى فالانتخابات، وولى اول رئيس حكومة مغربي يحكم جوج ولايات متتالية. غير ان مشواره كرئيس حكومة ماكملش، حيث تحيد من منصبو نهار 17 مارس 2017 بعد ما فشل فتشكيل الحكومة الثانية بسبب خلافات مع الاحزاب الاخرى حول توزيع الحقائب الوزارية. وتعوض ب سعد الدين العثماني لتكلف بتشكيل الحكومة من قبل جلالة الملك وتعين رسميا رئيس الحكومة يوم 7 ابريل 2017. من مورا الاعفاء ديالو، رجع بنكيران للعمل الحزبي داخل حزب العدالة والتنمية، لكن دورو ولا اقل من السابق. في سبتمبر 2021، خسر حزب العدالة والتنمية الانتخابات التشريعية بشكل ساحق، حيث انخفض عدد مقاعد الحزب من 125 مقعدا ل 13 مقعد، ونزل من المرتبة الاولى ل المرتبة الثامنة في البرلمان شي لادى لاستقالة سعد الدين العثماني من الامانة العامة. ف 30 اكتوبر 2021، تنتاخب بنكيران امين عام لحزب العدالة والتنمية. ف 17 ابريل 2025، تنتخب بنكيران امين عاما لولاية اضافية.
روبير لا كاز

روبير لا كاز، تولد فـ26 فبراير 1917 ف باريز ؤ مات فـ1 يوليوز 2015 ف لو كاني، كان سواݣ مغريبي-فرانساوي ديال رالي. حياتو. تزاد روبير ف وسط لحرب لعالمية للولا ف 1917 ف مدينة باريز، هو سائق سباقات فورمولا وان مغربي-فرنسي ولكن المثير للدهشة هو انه اختار يلعب كمغربي و ماشي كفرنسي، و ب هادشي راه هو اول سائق فورمولا وان ف المغرب و ف افريقيا. شارك ف الجائزة الكبرى ديال المغرب 1958 تاع الفورمولا وان ف الدار البيضاء ب استعمال سيارتو الخاصة كوپر (Cooper)، و لكن ما حالفوش الحض و سالا ف المرتبة 14. روبير لا كاز توفى سنة 2015 عن عمر يناهز 98 سنة، و كان كيتعتابر اقدم سائق فورمولا وان على قيد الحياة قبل ما يموت.
مغاير

لمغاير و لايتيغو هو بنادم لي عندو ميول جنسية و رومنسية ل لجنس لمقابل. لمرا لي ايتيغو كايعجبوها رجال لي ايتيغو، و راجل لي ايتيغو كايعجبوه لعيالات لي ايتيغو. ناس لي ماشي ايتيغو يمكن يكونو متليين، مزدوجي لجنس، ولا لا جنسيين. بزاف ديال ناس تايسحاب ليهم بلي ايلا كانو ايتيغو، يعني هوما حسن من ناس لخرين، وهادا نوع من لعنصرية.
جزيرة

لجزيرة (و كاتنطق حتى دزيرة و ݣزيرة) هي واحد لارض لي ضاير بيها لما من ݣاع الجوايه ؤ لي لمساحة ديالها صغر بزاف من قارة. لجزيرة تقدر تكون وسط بحر، موحيط، ضاية ؤلا واد. مجموعة ديال لݣزاير لي قراب ل بعضياتهم و كايتشابهو ف الجيولوجيا ولا ف الجغرافيا ديالهم كايتسماو ارخبيل.
لبحر لإيجي

لبحر لايجي (ب نݣليزية: Aegean Sea) هو طرف من لبحر دّخلاني. كاين بين ليونان ؤ اناطوليا. هاد لبحر ملاصق ف شّمال معا بحر مرمارة و لبحر لكحل من جيهت بوغاز دردانيل ؤ بوغاز لبوسفور، هاد لبحر فيه 215. 000 ميترو مربع، اكبر جزيرة فيه هي كريت. لبحر لميرطوي ؤ لبحر ثّراقي كاينين ف لبحر لايجي.
تقرير لمصير

حق الشعوب ف تقرير المصير هو مبدا اساسي ف القانون الدولي الحديت (عادة كيتعتابر قاعدة امرة (ݣيوس كوݣينس))، هاكا، هو ملزِم ف الامم المتحدة ك تفسير سلطوي ل معايير الميتاق. هاد الحق كيݣول ان الشعوب، استنادا ل احترام مبدا المساواة ف الحقوق و تكافؤ الفرص العادل، عندهم الحق باش يختارو ب كل حرية سيادتهم و وضعهم السياسي الدولي بلا حتى تدخل. تاريخ. قبل و بعد الحرب العالمية اللولة. هاد المفهوم اول مرة تم التعبير عليه كان ف الستينات ديال القرن 19، و نتاشر من بعدها ب الزربة. خلال و من بعد الحرب العالمية اللولة، تم تشجيع هاد المبدا من قبل ڤلاديمير لينين و الرئيس ديال الميريكان وودرو ويلسون. ملي علن ويلسون على المبادئ الربعتاعش ديالو ف 8 يناير 1918، ݣال نهار 11 فبراير 1918: «التطلعات الوطنية خاصها تحتارم؛ دابا ما يمكنش الهيمنة و حكم الناس ما عدا ب موافقتهم الخاصة. "تقرير المصير" ماشي غير مصطلح؛ و لكن هو مبدا حتمي ديال العمل. » خلال الحرب العالمية التانية. تم تضمين هاد المبادئ خلال الحرب العالمية التانية ف ميتاق الاطلنتي لي تم الاعلان عليه ف 14 غشت 1941 من قبل رئيس الميريكان فرانكلين روزفلت و رئيس وزراء المملكة المتحدة ونستون تشرشل لي تعهدو ب النقاط الرئيسية التمنية ف الميتاق. و تم الاعترف به ك حق قانوني دولي من بعد ادراجو صراحة كحق ف ميتاق الامم المتحدة. اشكاليات. هاد المبدا ما كيحددش كيفاش خاص القرار يتخاد، ولا اشنهما النتائج لي خاص يكونو، سوا استقلال، فيديرالية، حماية، ولا شي شكل من اشكال الحكم الداتي ولا الاستعاب الكامل. نفس الشيء ما كيبينش كيفاش خاص يكون تعيين الحدود بين الشعوب، ولا حتى اشنو لي كيشكل الشعب. كاينين تعاريف ومعايير قانونية متضاربة ل تحديد المجموعات التي عندها الحق باش تطالب بحق تقرير المصير ب صورة مشروعة. ب التالي، ولى مصطلح تقرير المصير كيعني الاختيار الحر ل افعال الواحد الخاصة به بلا اكراه خارجي.
ديموقراطية

ديمقراطية (ب لاتينية: δημοκρατία كاتقرا "dēmokratiā" ولي كاتعني "kratos": حكم "dēmos:" شعب) هي واحد لفورم ديال لحكومة لي شعب فيها هو لي عندو سلطة باش يختار ناس لي بغاهم يمتلوه. ديمقراطية داخل فيها بزاف د لمسائل، بحال لحرية ديال تجمهر، لحرية د لهضرة، لمساواة سياسية، لمواطنة، لانتخابات، لحقوق. اون جينغال، كاينين جوج د لانواع ديال ديمقراطية: ديمقراطية لمباشرة، و ديمقراطية تمتيلية. ديمقراطية لمباشرة هي فاش ناس كاتقرر تشريعا ولقوانين بطريقة مباشرة (متلا ناس يتجمعو ف شي سوق ؤلا ساحة عمومية)، و ديمقراطية تمتيلية هي فاش ناس كاتختار ناس خرين لي كاتنوب عليها وكتختار لقوانين بلاصتها.